doowop
Store norske leksikon,Kunst og estetikk,Musikk,Populærmusikk,Begreper i populærmusikk
Doowop er en rhythm & blues-basert vokalharmonistil som bruker fonetiske stavelser for å lage rytmer. Musikkformen hadde sin storhetstid på 1950-tallet. Den oppsto i amerikanske byer på 1940-tallet, der afrikansk-amerikanske unggutter samlet seg på gatehjørner for å synge a cappella. De var inspirert av hvit barbershop singing og av gospelmusikken som de selv sang i kirken. Ofte besto gruppene av to tenorer, en baryton og en bass-sanger.
The Orioles fra Baltimore regnes som doowopens pionerer og fikk allerede i 1948 en stor slager med It's Too Soon To Know. The Orioles hadde en fast gitarist, flere grupper brukte dempede latinorytmer, mens andre sang uten komp.Doowop-låter er ofte enten romantiske ballader eller raske låter som ofte har tullerim (for eksempel Yakety Yak og Rama-Lama-Ding-Dong). Særlig i New York City og Philadelphia dukket det opp mange grupper. De afrikansk-amerikanske var først ute, men også mange hvite ungdommer av italiensk avstamning dannet grupper, for eksempel Dion & The Belmonts. Noen få grupper med både hvite og afrikansk-amerikanske medlemmer dukket også opp, The Dell-Vikings (Come Go With Me, 1957) og The Marcels (Blue Moon, 1961). Den afrikansk-amerikanske gruppa The Flamingos sto i 1959 bak en klassiker med et avansert orkesterarrangement, I Only Have Eyes For You. Kjente grupper The Chords The Penguins The Five Satins Frankie Lymon & The Teenagers The Monotones Little Anthony & The Imperials Maurice Williams & The Zodiacs The Silhouettes The Platters The Coasters The Drifters The Cadillacs Shep And The Limelites The Cleftones Les mer i Store norske leksikon Musikk i USA gospel populærmusikk rhythm & blues